Bank Islam serah zakat perniagaan kepada MUIS
KUALA LUMPUR: Bank Islam Malaysia Bhd menyerahkan zakat perniagaan berjumlah RM230,000 bagi tahun kewangan 2019 kepada Majlis Ugama Islam Sabah (MUIS). Selain itu, ia turut menyumbangkan sebuah van serba guna bernilai RM168,000 kepada Yayasan Dakwah Islamiah Malaysia (YADIM) Negeri Sabah dan sumbangan zakat berjumlah RM40,000 kepada Tabung Kebajikan Pelajar, Universiti Malaysia Sabah (UMS) sebagai bantuan kewangan pengajian kepada mahasiswa yang layak. Ketua Bahagian Syariahnya, Saiful Anuar Hambali dalam satu kenyataan semalam berkata pada tahun 2019, zakat wakalah yang telah diagihkan oleh Bank Islam bagi menyantuni golongan asnaf di negeri Sabah berjumlah hampir RM950,000. “Dana zakat tersebut telah dimanfaatkan melalui penyediaan pelbagai kemudahan dan penganjuran program-program bermanfaat kepada golongan sasar. “Bank Islam akan terus berkongsi rezeki yang diraih dan memainkan peranan dalam menyediakan kemudahan dan sokongan berkaitan demi kesejahteraan kepada masyarakat umum, khasnya kepada komuniti di mana bank ini beroperasi,” katanya. Menurutnya, antara program yang terlibat adalah pembinaan tujuh buah rumah baharu dan membaik pulih empat rumah di bawah Projek Bantuan Rumah Bank Islam bagi fakir miskin; penyediaan barangan kelengkapan sekolah kepada 120 orang pelajar kurang berkemampuan dari enam buah sekolah terpilih menerusi program Jom ke Sekolah dan agihan fisabilillah kepada badan bukan kerajaan, surau serta sekolah.-Bernama 
See author's posts
